Mosfellsbær er tæplega 12.000 manna , ört vaxandi , framsækið og nútímalegt bæjarfélag í útjaðri höfuðborgarsvæðisins . Mosfellsbær er sjöunda fjölmennasta sveitarfélag landsins . Mosfellsbær er landmikið sveitafélag , tæpir 20.000 ha , sem skapar mikil tækifæri í uppbyggingu . Lögð er áhersla á fjölbreytni og valfrelsi í skipulagi og þjónustu og um leið að tengja saman hið byggða og hið náttúrulega umhverfi . Náin snerting við fagra náttúru , aðlaðandi menningar - og félagslíf , fjölbreyttir möguleikar til útivistar og fjölskylduvænt umhverfi eru á meðal ástæðna þess að svo margir velja að búa þar , fjarri skarkala borgarlífsins en samt í aðeins 15 mínútna akstursfjarlægð frá miðborg Reykjavíkur , í einskonar sveitasælu með borgarbrag . Mosfellingar kunna vel að meta umhverfi sitt og eru almennt mikið útivistarfólk . Gönguleiðir eru góðar allt frá fjöru til fjalla og óvíða er aðstaða til íþróttaiðkana betri en í Mosfellsbæ . Tveir golfvellir eru í Mosfellsbæ , ásamt góðri aðstöðu fyrir fuglaskoðun í Leirvogi og við ósa Varmár og Köldukvíslar . Hestamennska er einnig áberandi enda liggja reiðleiðir til allra átta . Náttúruperlur og sögulegar minjar eru víða í Mosfellsbæ , má þar nefna Tröllafoss , Helgufoss , Varmá , Mosfellskirkju og fornleifauppgröft við Hrísbrú í Mosfellsdal . Atvinnusaga bæjarins er einnig á margan hátt sérstök og má þar nefna viðamikla ullarvinnslu og kjúklingarækt sem starfsrækt hefur verið í bænum um langt skeið . Menning hefur um langt árabil skipað stóran sess í sögu Mosfellsbæjar , þar sem helst má nefna búsetu Nóbelsskáldsins Halldórs Kiljan Laxness að Gljúfrasteini í Mosfellsdal , menningarminjar í Álafosskvos og fjölbreytt menningarlíf .